b'\n_START_ARTICLE_\nEnsomhet\n_START_PARAGRAPH_\nEnsomhet er en f\xc3\xb8lelse av savn av \xc3\xb8nsket kontakt med andre. Ensomhet vil si \xc3\xa5 ha mindre kontakt med andre enn man \xc3\xb8nsker, eller at denne kontakten gir s\xc3\xa5 liten sosial verdi at den ikke opphever f\xc3\xb8lelsen av kontaktsavn. Det er ikke n\xc3\xb8dvendigvis en sammenheng mellom det \xc3\xa5 v\xc3\xa6re ensom og det \xc3\xa5 v\xc3\xa6re alene. Man kan v\xc3\xa6re helt alene og forn\xc3\xb8yd eller ha en stor omgangskrets og f\xc3\xb8le seg ensom. Allikevel er mennesker med f\xc3\xa5 kontakter oftere ensomme enn de med stort nettverk.\n_START_SECTION_\nTyper ensomhet\n_START_PARAGRAPH_\nMed ensomhet menes som regel ufrivillig ensomhet. Filosofen Lars Fr. H. Svendsen mener at en person som har valgt \xc3\xa5 v\xc3\xa6re for seg selv, ikke kan kalles ensom._NEWLINE_Frivillig ensomhet kan kalles eremitt-tilv\xc3\xa6relse, og er en selvp\xc3\xa5f\xc3\xb8rt ensomhet etablert som del av en religi\xc3\xb8s eller annen \xc3\xb8nsket handling \xe2\x80\x93 eksempelvis Bibelens \xc3\xb8rken-askese eller middelalderens klosterliv.\n_START_SECTION_\nUtbredelse\n_START_PARAGRAPH_\nEn studie blant 15\xc2\xa0000 nordmenn utf\xc3\xb8rt av Statistisk sentralbyr\xc3\xa5 og forskningsinstituttet NOVA i 2007 viste at 21 prosent av de unders\xc3\xb8kte opplevde ensomhet. Ensomheten var mer utbredt blant kvinner (24\xc2\xa0%) enn menn (18\xc2\xa0%). Unders\xc3\xb8kelsen viste ogs\xc3\xa5 at ensomheten er mest utbredt i aldersgruppen fra 80 \xc3\xa5r og oppover (32\xc2\xa0%), men den er ogs\xc3\xa5 utbredt i aldesgruppen 18\xe2\x80\x9329 \xc3\xa5r (23\xc2\xa0%). Tilsvarende tendenser er ogs\xc3\xa5 funnet i andre internasjonale studier.\n_START_SECTION_\nTabu\n_START_PARAGRAPH_\nEnsomhet kan v\xc3\xa6re flaut \xc3\xa5 snakke om, og har blitt omtalt som et tabu og en skam. Den psykiatriske sykepleieren Brita Nilsson mener det er greit \xc3\xa5 si at man er alene, men hvis man sier at man er ensom s\xc3\xa5 blottlegger man seg.\n_START_SECTION_\nHelse-effekt\n_START_PARAGRAPH_\nEn meta-analyse fra 2010 av 148 tidligere publiserte studier om menneskelig samhandling konkluderte med at ensomhet er like risikabelt som \xc3\xa5 r\xc3\xb8yke mer enn 15 sigaretter om dagen, \xc3\xa5 v\xc3\xa6re alkoholiker, \xc3\xa5 ikke trene og \xc3\xa5 v\xc3\xa6re overvektig.\n_START_SECTION_\nLitter\xc3\xa6rt\n_START_PARAGRAPH_\nI perioder har ensomhet v\xc3\xa6rt behandlet og tildels dyrket i kunsten, eksempelvis i billedkunsten (Edvard Munchs Sjalusi er ett av mange eksempler). I skrivekunsten kan b\xc3\xa5de Sigbj\xc3\xb8rn Obstfelders Julekveld og Knut Hamsuns Sult tolkes som beskrivelser av ensomhet.'